詠紅葉題詩事（題擬）
作者：張濬
朝代：唐

paragraphs: 長安百萬戶，御水日東注。
水上有紅葉，子獨得佳句。
子復題脫葉，流入宮中去。
深宮千萬人，葉歸韓氏處。
出宮三千人，韓氏籍中數。
回首謝君恩，淚灑胭脂雨。
寓居貴人家，方與子相遇。
通媒六禮具，百歲爲夫婦。
兒女滿眼前，青紫盈門戶。
茲事自古無，可以傳千古。
（見宋劉斧《青瑣高議前集》卷五錄張實《流紅記》引）（按：紅葉題詩故事，唐時已有三說，《流紅記》述韓氏、于祐事爲第四說，宋人或斥爲衍唐人故事之小說。
張濬此詩，是否出於僞託，尚待考證。
）。